Diari Oficial de la Generalitat Valenciana


Sumari del DOGV 5814, del 25-07-2008 (2008/8964)

RESOLUCIÓ de 16 de juliol de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat (Conselleria d'Educació) i el Ministeri de l'Interior (Direcció General d'Institucions Penitenciàries) en matèria d'educació en centres penitenciaris.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5814

Data del DOGV
:   25-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8964


Data del document
:   16-07-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * establiment penitenciari
    * cooperació administrativa
    * reinserció social
    * administració central
    * educació

RESOLUCIÓ de 16 de juliol de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Generalitat (Conselleria d'Educació) i el Ministeri de l'Interior (Direcció General d'Institucions Penitenciàries) en matèria d'educació en centres penitenciaris. [2008/8964]  
La Generalitat (Conselleria d'Educació) i el Ministeri de l'Interior (Direcció General d'Institucions Penitenciaries) han subscrit, després de la tramitació prèvia reglamentària, el 27 de desembre de 2007, un conveni de col·laboració en matèria d'educació en centres penitenciaris.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0934/2008, i que figura com a annex d'esta resolució.  
Valencia, 16 de juliol de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat (Conselleria d'Educació) i el Ministeri de l'Interior (Direcció General d'Institucions Penitenciàries) en matèria d'educació en centres penitenciaris  
Madrid i València, 27 de desembre de 2007  
Reunits  
D'una part, Alejandro Font de Mora Turón, conseller d'Educació, actuant en nom i representació de la Generalitat i facultat per a este acte per acord del Consell del dia 11 de maig de 2007.  
I d'una altra, Alfredo Pérez Rubalcaba, en la seua qualitat de ministre de l'Interior, per Reial Decret 463/2006, de 10 d'abril (BOE núm. 86, d'11 d'abril), fent ús de les atribucions que li conferix l'article 13 de la Llei 6/1997, de 14 d'abril, d'Organització i Funcionament de l'Administració General de l'Estat.  
Ambdós amb capacitat legal suficient per a atorgar el present conveni,  
Manifesten  
Primer. Que la Direcció General d'Institucions Penitenciàries, en compliment de la finalitat de reeducació i reinserció social dels penats que la Constitució Espanyola i la Llei Orgànica 1/1979, de 26 de setembre, General Penitenciària, atribuïxen a les penes privatives de llibertat, té encomanada la labor de formació dels interns, i també qualsevol altra activitat tendent al desenrotllament de la personalitat dels interns en centres penitenciaris.  
Segon. Que el Reial Decret 1203/1999, de 9 de juliol, de desplegament de la disposició addicional 10.3 de la Llei Orgànica 1/1990, de 3 d'octubre, d'Ordenació General del Sistema Educatiu, entre altres aspectes, preveu la integració en el cos de mestres dels funcionaris pertanyents al cos de professors d'Educació General Bàsica d'Institucions Penitenciàries, i s'establix en esta disposició que per mitjà d'acords de les comissions mixtes de traspàs de funcions i servicis, els funcionaris que s'integren en el cos de mestres passaran a dependre de l'administració educativa en l'àmbit territorial de la qual es trobe situat l'establiment penitenciari en què presten servici.  
Tercer. Que en desplegament de l'esmentada disposició addicional, per Reial Decret 1203/1999, de 3 de juliol, es produïx tal integració i s'establixen les normes de funcionament de les unitats educatives dels establiments penitenciaris.  
Quart. Que en virtut del reial decret anterior, amb data 21 de març de 2000, es va publicar en el Boletín Oficial del Estado el Reial Decret 283/2000, de 25 de febrer, sobre ampliació de mitjans adscrits als servicis de l'administració de l'Estat traspassats a la Comunitat Valenciana.  
Quint. Que, amb independència del que s'ha exposat més amunt, la Llei Orgànica 2/2006, de 3 de maig, d'Educació (BOE núm. 106, de 4 de maig), en el seu capítol IX, referit a l'educació de les persones adultes, establix en l'article 66.2 la possibilitat de col·laboració entre l'administració educativa i altres administracions públiques amb competències en formació d'adults i, en l'article 67.6, garantix a la població reclusa en els establiments penitenciaris l'accés als ensenyaments per a les persones adultes. Al seu torn, l'esmentat Reial Decret 1203/1999, de 9 de juliol, dedica un capítol especial a les normes de funcionament de les unitats educatives d'ensenyament dels establiments penitenciaris i entre els aspectes previstos en este capítol figura el de la necessària coordinació entre les administracions educativa i penitenciària. A este respecte s'especifica, en l'apartat 1 de l'article 11, que «L'administració penitenciària i cada una de les administracions educatives competents establiran els necessaris mecanismes de coordinació i seguiment de l'educació en els centres penitenciaris, a fi de garantir la prestació del servici educatiu en les condicions adequades». Igualment, es determina, en l'apartat 2, que «... a fi de garantir la coordinació entre els responsables de les administracions educatives competents i l'administració penitenciària en l'àmbit de cada establiment penitenciari es constituirà un òrgan permanent de coordinació i seguiment integrat per quatre membres, dos designats per l'administració educativa corresponent i dos pel director del centre».  
Sext. Que ambdós parts, en els seus respectius àmbits competencials, consideren convenient col·laborar activament a fi d'aconseguir els objectius ressenyats i, en conseqüència, subscriure un conveni de col·laboració d'acord amb les següents  
Clàusules  
Primera. Objecte  
El present conveni té com a objecte regular els mecanismes de coordinació establits en el Reial Decret 1203/1999, de 9 de juliol, en l'article 11.1, i també establir la via general de col·laboració prevista en l'apartat 2 d'este mateix article.  
Segona. Línies de col·laboració  
Les línies de col·laboració es desplegaran a través de programes de formació, que es realitzaran en els centres d'Educació de Persones Adultes ubicats en cada un dels centres penitenciaris de la Comunitat Valenciana, amb l'objecte de facilitar la rehabilitació social dels interns responent a les necessitats detectades entre la població reclusa en les respectives ciutats en relació amb la carència d'una formació general de base o d'una primera formació professional que els dificulte la seua reinserció sociolaboral.  
Tenint en compte les diferents necessitats dels esmentats col·lectius i la necessitat d'adaptar els processos formatius al context en què es duen a terme els ensenyaments, podran oferir les modalitats de formació següents:  
1. Amb caràcter general:  
a) Ensenyaments inicials de l'ensenyament bàsic per a persones adultes.  
b) Ensenyaments que conduïxen a l'obtenció del títol de Graduat en Educació Secundària.  
c) Reforçament de les competències lectoescriptores per a interns estrangers amb greus carències en llengua castellana i llengua valenciana.  
d) Plans de formació, dirigits al col·lectiu d'interns que no tenen una formació professional, i amb això permetre la seua integració socioeducativa i laboral.  
2. Amb caràcter específic i atenent a les necessitats detectades:  
a) Cursos Mentor de caràcter professional i enfocats al desenrotllament personal i comunicatiu, via telemàtica.  
b) Ensenyaments no obligatoris en la modalitat de distància.  
c) Ensenyaments d'idiomes conduents a l'obtenció del Diploma Elemental i Superior de les escoles oficials d'Idiomes.  
d) Preparació de prova d'accés a cicles de Formació Professional.  
Tercera. Obligacions de les parts  
1. La Direcció General d'Institucions Penitenciàries es compromet a:  
- Complir el que s'ha estipulat en l'article 6 del Reial Decret 1203/1999, de 9 de juliol.  
- Facilitar les vies de relació i d'informació que es requerisquen per a la realització de l'activitat educativa en els centres penitenciaris.  
- Facilitar en la mesura que es puga l'execució de les activitats compreses en este conveni.  
- Realitzar la labor de coordinació que corresponga.  
- Constituir l'òrgan permanent d'enllaç amb la unitat designada en este conveni de col·laboració per l'administració educativa per al seguiment de les activitats.  
- Facilitar l'ús dels vehicles de transport que la Direcció General d'Institucions Penitenciàries posa a disposició del personal que presta servici en els centres penitenciaris per al seu desplaçament.  
- Examinar les orientacions generals que s'apliquen en la programació per ambdós administracions de les activitats que siguen responsabilitat de cada una.  
- Conéixer i resoldre totes les disfuncions que es deriven d'este sistema de col·laboració.  
- Proposar línies especials de col·laboració entre ambdós administracions en el camp de formació integral dels interns.  
2. La Conselleria d'Educació de la Comunitat Valenciana es compromet a:  
- Prestar el servici educatiu en els centres penitenciaris radicats en el seu àmbit territorial en el marc dels plans d'educació permanent de la Comunitat Valenciana i tenint en compte les necessitats i especificitats de la població penitenciària d'estos.  
Propiciar que la programació educativa que resulte de l'aplicació de les línies de col·laboració i criteris anteriors s'incardine en la general dels centres penitenciaris, i afavorir la seua connexió amb les restants programacions que realitze l'administració penitenciària.  
Donar als centres d'educació i promoció d'adults en els centres penitenciaris la mateixa consideració que a la resta dels existents de la xarxa pública d'educació permanent d'adults de la Comunitat Valenciana, inclús a efecte de finançament de materials, llibres i altres elements necessaris per al desenrotllament de l'ensenyament.  
Quarta. Comissió Mixta  
Establir una comissió mixta de seguiment, avaluació i resolució de dubtes i controvèrsies que pogueren produir-se en l'execució del conveni, integrada per dos representants de l'administració penitenciària, altres dos de la Comunitat Valenciana i un representant de la Delegació del Govern a la Comunitat Valenciana nomenat pel delegat del Govern, que es reunirà almenys dos vegades a l'any, a l'inici i a l'acabament del curs acadèmic, i sempre que qualsevol de les parts ho estime convenient. L'esmentada comissió tindrà les competències establides en l'article 11, apartat 2, del Reial Decret 1203/1999, de 9 de juliol, i considerarà prioritàries les funcions següents:  
a) Examinar les orientacions generals que cal aplicar en la programació per les dos administracions de les activitats que siga responsabilitat de cada una.  
b) Conéixer i resoldre totes les disfuncions que es deriven d'este sistema de col·laboració  
c) Proposar línies especials de col·laboració d'ambdós administracions en el camp de la formació integral dels interns que poden comprendre altres aspectes com els de formació per a l'exercici d'una professió, cultura, esport, etc.  
Quinta. Naturalesa  
Este conveni té naturalesa administrativa i els dubtes o controvèrsies que no puguen resoldre's per conciliació en la Comissió Mixta se sotmetran a l'orde jurisdiccional contenciós administratiu.  
Sexta. Vigència  
Este conveni produirà efectes des del moment de la seua firma i tindrà vigència fins al 31 de desembre de 2007. No obstant això, s'entendrà prorrogat tàcitament per anys naturals si no hi ha denúncia expressa d'alguna de les parts.  
La denúncia a què es referix el paràgraf anterior haurà de ser comunicada, per a la seua eficàcia, a l'altra part, amb una antelació mínima de tres mesos a la data de venciment.  
Sèptima. Règim jurídic  
Este conveni queda subjecte a les normes que regulen els convenis entre administracions públiques i la resta de normes que hi resulten aplicables.  
Les controvèrsies que sorgisquen entre les parts sobre els efectes, interpretació, modificació o resolució del conveni que no siguen objecte de conciliació en el si de la Comissió Mixta de seguiment a què es referix la clàusula tercera, seran sotmeses als tribunals competents de la jurisdicció contenciosa administrativa.  
En cap cas s'aplicarà la Llei de Contractes de les Administracions Públiques d'acord amb el que establix l'article 3.1.c) del seu text refós, aprovat per Reial Decret Legislatiu 2/2000, de 16 de juny.  
I en prova de conformitat, firmen el present conveni, al lloc i en la data indicats.  
El ministre de l'Interior: Alfredo Pérez Rubalcaba.  
El conseller d'Educació: Alejandro Font de Mora Turón.